OBČINA RADENCI

OBČINSKI SVET

Štev: 901-10/15

Datum: 28. 09. 2012

**Z A P I S N I K**

15. redne seje Občinskega sveta Občine Radenci, ki je potekala v petek, 28. 09. 2012, z začetkom ob 16.00 uri, v sejni sobi Izvir Zdravilišča Radenci.

PREDSEDUJOČI g. Janez RIHTARIČ je pozdravil prisotne, otvoril 15. redno sejo Občinskega sveta in ugotovil, da je prisotnih 15 članov Občinskega sveta.

**PRISOTNI ČLANI OBČINSKEGA SVETA:**

Jasna DIVJAK, Erik IVANUŠA, Jožef KAGER, Gorazd Rudolf KOVAČIČ, Marija KUPLJEN, Janez KONRAD, Kristjan KÜČAN, Miroslav MADON, Marija MARIČ, Zlatko MIR, Franc PELCL, Franc ŠKROBAR, Anton ŠONAJA, Jožef TOPLAK in Marko VAUPOTIČ.

**OPRAVIČILA:** Marija GROSMAN

**PRISOTNI OBČAN:** Roman LELJAK

**OSTALI PRISOTNI:**

ga. Nataša ZMAZEK, ravnateljica OŠ Radenci, ga. Valerija ŽINKOVIČ, ravnateljica Vrtca Radenci, Mojca MAROVIČ, Nataša TOPLAK, Vera SEVER, Janez IVANUŠA, Davorin ZAMUDA in Zdenka ZADRAVEC, vsi OU Občine Radenci.

**NOVINARJI:**

BORIS EDŠIDT - KTV Radenci, Miha ŠOŠTARIČ, Večer, Marina VRBNJAK- Pomurec.com, Jerneja Domanjko- Radio Murski val.

**AD 2 OBRAVNAVA IN SPREJEM ZAPISNIKA 14. REDNE SEJE OBČINSKEGA**

 **SVETA RAZPRAVA**

PREDSEDUJOČI je prebral vsa vprašanja in odgovore na zastavljena vprašanja na 14. seji Občinskega sveta.

Ker ni bilo pripomb na zapisnik je predsedujoči dal le tega na glasovanje**.**

S 15 glasovi ZA od prisotnih 15 svetnikov je bil sprejet naslednji

**SKLEP št. 171/10**

Občinski svet Občine Radenci potrjuje sprejem zapisnika 14. redne seje Občinskega sveta Občine Radenci, ki je bila 19. 07. 2012.

**AD 3. INFORMACIJA O DEJAVNOSTI ŽUPANA MED SEJAMA**

PREDSEDUJOČI g. Janez RIHTARIČ je članice in člane Občinskega sveta seznanil z dejavnostmi župana med sejama:

* Na ŠRC se slačilnice gradijo nemoteno. V enem delu objekta se je dodal prostor, kjer bo možnost oddaje prostora v najem za gostinski lokal.
* Delo na širokopasovnem omrežju potekajo nemoteno. Zaradi sočasne položitve kabla tudi za tiste, ki so v sivih lisah, bo prišlo do zamika izvedbe dela od 30-60 dni.
* Ceste Sp. Kocjan, Ostan in delno Tkalčič so v fazi asfaltiranja.
* Gradnja kanalizacija v Boračevi bo dokončana do 15. oktobra. Nekateri občani se že priključujejo na jaške.
* V Radencih poteka zamenjava svetilk. Zamenjalo se jih bo 152. Za to investicijo smo pridobili 87.000 € nepovratnih sredstev.
* Prav tako smo pridobili nepovratna sredstva na ukrepu 322 – za izgradnjo pločnika do lovskega doma Boračeva v znesku 193.000 € in doma za medgeneracijsko druženje v Hrastje Moti, v znesku za 83.000 €.
* 1. septembra so gasilska društva organizirala tekmovanje v Šratovcih, kjer so gasilci izrazili željo za zasaditev dreves, katera so bila financirana iz sredstev GD. Zasaditev je bila realizirana še isti dan.
* Občina Lendava se je odzvala našemu povabilu k botrstvu in sporočila, da bo zasadila 7 dreves.
* Povedal je še, da želimo park obnoviti s projektom botrstva. Do sedaj smo zbrali 1/3 sredstev, želeli bi jih pa zbrati 2/3.
* S podjetjem Saubermacher Murska Sobota je bila podpisana pogodba o ločenem zbiranju odpadkov, ki se bo začela izvajati 1. 11. 2012. Do takrat bo vsako gospodinjstvo dobilo 3 posode (zabojnike), prav tako pa se bodo razdelile vreče za zbiranje konzerv in plastike.
* Smo tik pred podpisom koncesije za vzdrževanje občinskih javnih cest.
* Objavili smo tudi razpis za pravnika, ki bo nadomestil dva sodelavca, ki jima je prenehalo delovno razmerje v občinski upravi.
* Objavljen je razpis za energetsko sanacijo objektov, na katerega bomo prijavili sanacijo dela OŠ Radenci in sanacijo športne dvorane.
* Na domove je bilo poslan dopis, ki »graja« delovanje občinske uprave in župana. Predmetna zadeva je bila s strani pisca g. Leljaka podana tudi na državno pravobranilstvo. OU z županom, se je odločila, da bo predmetno »pisanje« poslala v odvetniško pisarno, kjer bodo ugotovili, ali so navedena klevetanja lažna ali ne. V primeru lažnih klevetanj bo župan z OU vložil kazenske ovadbe proti pisatelju.

**AD 4 OBRAVNAVA IN SPREJEM DNEVNEGA REDA**

PREDSEDUJOČI g. Janez RIHTARIČ je odprl razpravo o predlaganem dnevnem redu.

Predlagal je umik točk in razširitev dnevnega reda z dvema novima točkama in sicer:

Umakne se 17. točka predlaganega dnevnega reda, tj.« Predlog odloka o letnem načrtu nepremičnega premoženja Občine Radenci v najem za leto 2012«.

Za točko AD 16, se dodata točki;

AD 17. » Predlog Odloka o letnem načrtu najema nepremičnega premoženja za

 potrebe Občine Radenci za leto 2012 in 2013« in

AD 18. » Predlog Odloka o letnem načrtu pridobivanja nepremičnega premoženja

 Občine Radenci za leto 2013«.

Predsedujoči je dal tako spremenjeni dnevni red na glasovanje.

S 15 glasovi ZA od prisotnih 15 svetnikov je bil sprejet naslednji

DNEVNI RED:

*1. Otvoritev seje in ugotovitev sklepčnosti*

*2. Obravnava in sprejem zapisnika 14. redne seje Občinskega sveta Občine Radenci*

*3. Informacija o dejavnosti župana med sejama*

*4. Obravnava in sprejem dnevnega reda*

*5. Vprašanja in pobude svetnic in svetnikov*

*6. Predlog sklepa o razrešitvi člana sveta JZ ZTIŠ*

*7. Predlog sklepa o imenovanju nadomestnega člana sveta JZ ZTIŠ*

*8. Predstavitev Letnega poročila za leto 2011*

 *- OŠ RADENCI*

 *- OŠ KAPELA*

 *- LJUDSKA UNIVERZA GORNJA RADGONA*

*9. Predlog Odloka o podelitvi koncesije za izvajanje javne službe pomoč družini na domu v Občini Radenci – 2. obravnava*

*10. Predlog sklepa o potrditvi ekonomske cene vrtca*

*11. Predlog sklepa o povišanju vrednosti investicije obnove in širitve*

 *knjižnice Gornja Radgona*

*12. Predlog sklepa o priključnini na širokopasovno omrežje Radenci*

*13. Predlog Odloka o spremembi Odloka o proračunu Občine Radenci-*

 *rebalans 14. Predlog Odloka o urejanju javnih in drugih površin v*

 *Občini Radenci – 1. obravnava*

*15. Predlog Odloka o javnem redu v Občini Radenci – 1. obravnava*

*16. Predlog Odloka o spremembah in dopolnitvah Odloka o letnem načrtu pridobivanja nepremičnega premoženja Občine Radenci za leto 2012 – skrajšani postopek*

*17. Predlog Odloka o letnem načrtu najema nepremičnega premoženja za potrebe Občine Radenci za leto 2012 in 2013*

*18. Predlog Odloka o letnem načrtu pridobivanja nepremičnega premoženja*

 *Občine Radenci za leto 2013*

*19. Odgovori na vprašanja in pobude svetnic in svetnikov*

***AD5. VPRAŠANJA IN POBUDE SVETNIC IN SVETNIKOV***

**G. Franc PELC je povedal,**

* da so v celi občini urejena avtobusna postajališča, zato prosi, da se takšno postajališče uredi tudi v naselju Okoslavci na bregu.
* Povedal je še, da želi, da se seja OS konča čim hitreje, kajti če seja traja nekaj ur je to brezpredmetno, saj novinarji o naši občini pišejo zelo malo.

**G. MIROSLAV MADON je vprašal**

* ali potekajo kakšni razgovori v zvezi z oživitvijo motokros steze v Janževem Vrhu.
* Povedal je tudi, da je OU sklicala tiskovno konferenco, kjer naj bi bil podpis pogodbe s podjetjem Saubermacher. Na tiskovni konferenci je bilo povedano, da se je občina odpovedala koncesnini, zato ga zanima kolikšen bi bil ta znesek, v primeru, če se ji ne bi odpovedali.

**G. ANTON ŠONAJA je povedal, da je**

* pločnik od Jagra do Zadruge zelo potreben, saj se na tej relaciji zdaj odvija velik promet, pešci pa ne vedo kje bi hodili.
* Na poti od dijaškega doma – čez železniško progo so velike izbokline, tako, da invalidi ne morejo mimo. Prosi za ureditev tega cestišča.
* Predlagal je tudi obnovo talnih označb na Kidričevi ulici in pri vrtcu v Radencih.
* Prav tako pa ga zanima, kaj je z avtobusnimi postajališči, saj je minilo več kot eno leto, odkar smo naredili platoje, nadstrešnic pa ne. Tako smo otroke postavili na dež.

**G. ZLATKO MIR je povedal, da**

* je polovica mandata za nami, dve leti ne kažeta nekih rezultatov. Nihče od svetnikov ne razmišlja o strategiji občine, s čim se bodo ukvarjali naši otroci….,sami pa jim ne dajejo prave podlage. Stvari so se v zadnjem času zelo spremenile in se še bodo spreminjale. Kulturnega dogodka v Radencih ni, nimamo možnosti, da bi ga organizirali, vsaka vas ima dom, v Radencih pa o domu samo sanjamo. V Radencih tudi ni prave gostinske ponudbe. Zaradi vseh navedb in razmišljanj, bo potrebno strniti glave in pripraviti strategijo občine.

**GA. MARIJA MARIČ je povedala, da**

* so krajani težko čakali Krajevni urad. Ob pridobitvi so bili veseli, da so tu lahko kaj uredili. Zdaj, ko so se na ta urad navadili, ga spet nimajo, ker ga je nekdo dal zapreti. Ljudje so zelo razočarani, zato jih zanima, katera ideja je bila, da se Krajevni urad zapre in vzroki za zaprtje.
* Občani se pritožujejo, da nimajo kam odlagati plastenk, ker so kontejnerji polni. Prosijo, da bi se ta kontejner dal odpeljati takrat, ko bo poln in ne takrat ko je čas odvoza.
* Povedala je še, da se tudi sama že 18 let bori za kulturni dom v Radencih, vendar za ta predlog nikoli ni dobila prave podpore, da bi se to zgradilo.

**G. JOŽE KAGER je povedal, da**

* ga zanima po kakšnem ključu je bila določena zamenjava svetilk in določitev v kateri ulici se bodo svetilke zamenjale in v kateri ne.
* povedal je še, da je žalostno, da v Radencih nimamo kulture. Iz navedenega razloga so tudi društva v naši občini zelo zamrla, saj nimamo nobenega prostora ne za kulturo in ne za mladino.

***AD 6. PREDLOG SKLEPA O RAZREŠITVI ČLANA SVETA JZ ZTIŠ***

Uvodno obrazložitev o predlogu sklepa je podal g. Zlatko MIR.

S 15 glasovi ZA od prisotnih 15 svetnikov je bil sprejet

**S K L E P št. 172/10**

Sprejme se odstopna izjava člana sveta zavoda Javni zavod za turizem in šport Radenci, **g. Miroslava MADON, stanujočega Mladinska ul. 8, 9252** Radenci.

Članstvu mu preneha s sprejemom in potrditvijo sklepa.

***AD7. PREDLOG SKLEPA O IMENOVANJU NADOMESTNEGA ČLANA SVETA JZ ZTIŠ***

Uvodno obrazložitev o predlogu sklepa je podal g. Zlatko MIR.

G. ANTON ŠONAJA je povedal, da je sam proti oz. za ukinitev JZ ZTIŠ, zato ne more sprejeti članstva v svet zavodu.

G. ERIK IVANUŠA je povedal, da je poklical g. Šonaja in le ta mu je osebno potrdil svojo prisotnost v svetu JZ ZTŠR.

PREDSEDUJOČI je predlagal, da se imenovanje predstavnika v svet JZ ZTIŠ preloži na naslednjo sejo.

***AD 8. PREDSTAVITEV LETNEGA POROČILA ZA LETO 2011***

***- OŠ RADENCI***

Obširno obrazložitev letnega poročila je podala ravnateljica OŠ Radenci, ga. Nataša ZMAZEK.

PREDSEDUJOČI je povedal, da bi naj ravnateljica poskušala apeliratia na starše in otroke, da bi se v večjem številu udeleževali občinskih prireditev.

G. JOŽEF KAGER je prav tako povedal, da opaža, da na prireditvah, ki so organizirane v občini, res ni naših učiteljev.

Ga. MARIJA MARIČ je povedala, da so učitelji nekoč morali priti na občinske prireditve, ker so bili v tistem času kaznovani, če niso prišli v svoj kraj.

G. FRANC PELC je povedal, da vsak zaposleni komaj čaka, da pride domov iz službe, zato se tudi naj vsak po svoji volji odloči in gre na prireditve s srcem in ne s prisilo.

 ***- OŠ KAPELA***

PREDSEDUJOČI je povedal, da se predstavitev LP za leto 2011, za OŠ Kapela prestavi na naslednjo sejo, zaradi službene odsotnosti ravnateljice ga. Anastazije AVSEC.

 ***- LJUDSKA UNIVERZA GORNJA RADGONA***

PREDSEDUJOČI pove, da direktor LU Gornja Radgona ni opravičil svojega izostanka na seji.

***AD 9. PREDLOG ODLOKA O PODELITVI KONCESIJE ZA IZVAJANJE JAVNE***

 ***SLUŽBE POMOČ DRUŽINI NA DOMU V OBČINI RADENCI – 2.***

 ***OBRAVNAVA***

Uvodno obrazložitev o predlogu odloka je podala ga. Vera SEVER.

PPREDSEDUJOČI pove, da sta predmetni odlok obravnavala tudi Odbor za družbene dejavnosti in Odbor za gospodarstvo, obrt in podjetništvo. Na predmetni odlok odbora nimata pripomb, zato ga soglasno potrjujeta.

G. MIROSLAV MADON je povedal, da je v 17. člen navedeno, da se koncesijska pogodba sklene za določen čas, za dobo 10 let. Zanima ga, kdo potrdi to dobo.

GA. VERA SEVER je povedala, da se pogodba lahko sklene za določen čas, vendar največ za dobo 10 let, lahko pa tudi za krajši čas. Koncesijska doba se lahko podaljša s pogodbo. Povedala je še, da morajo predmetni odlok sprejeti vse 4 občine v enaki vsebini.

S 15 glasovi ZA od prisotnih 15 svetnikov je bil sprejet

**S K L E P št. 173/10**

Predlog Odloka o podelitvi koncesije za izvajanje javne službe pomoč družini na domu v Občini Radenci, v 2. obravnavi.

***AD 10. PREDLOG SKLEPA O POTRDITVI EKONOMSKE CENE VRTCA***

Uvodno obrazložitev o predlogu sklepa je podala ravnateljica vrtca ga. Valerija ŽINKOVIČ.

S 15 glasovi ZA od prisotnih 15 svetnikov je bil sprejet

**S K L E P št. 174/10**

Občinski svet Občine Radenci potrjuje sprejem sklepa o določitvi cen vzgojno-varstvenih programov v javnih vrtcih na območju Občine Radenci.

***AD 11. PREDLOG SKLEPA O POVIŠANJU VREDNOSTI INVESTICIJE OBNOVE***

 ***IN ŠIRITVE KNJIŽNICE GORNJA RADGONA***

Obrazložitev o predlogu odloka je podal g. Erik IVANUŠA, ki je povedal, da je Odbor za varstvo okolje, urejanje prostora in gospodarske javne službe obravnaval predlagani sklep, ki pa ga niso potrdili.

G. FRANC ŠKROBAR je povedal, da je Odbor je za gospodarstvo, obrt in podjetništvo prav tako obravnaval predmetni sklep in podal negativno mnenje.

G. ZLATKO MIR je povedal, da je potrebno vedeti, zakaj se investicija povečuje, in kaj sploh knjižnica dela. Vsekakor pa se mu vedno bolj pojavlja vprašanje ali to knjižnico potrebujemo ali ne.

GA. MARIČ MARIJA je povedala, da je zadovoljna, da se danes razmišlja drugače kot nekoč. Danes bi imeli knjižnico sami, ves denar smo vlagali drugam, sami pa smo ostali brez knjižnice. Zanimalo jo je, kako bi bilo, če bi se ločili od te investicije.

PREDSEEDUJOČI je povedal, da bo OU do ene izmed naslednjih sej pripravila predlog, kaj se da sploh še narediti. Prav tako pa bo potrebno na seji zagotoviti udeležbo g. Ivana Rihtariča, ki bo lahko odgovarjal na morebitna zastavljena vprašanja.

S 15 glasovi ZA od prisotnih 16 svetnikov je bil sprejet

**S K L E P št. 175/10**

Občinski svet Občine Radenci NE sprejem predloga sklepa o dodatnem povišanju proračunske vrednosti udeležbe proračunskih sredstev Občine Radenci v investiciji obnove in širitve knjižnice Gornja Radgona.

***AD 12. PREDLOG SKLEPA O PRIKLJUČNINI NA ŠIROKOPASOVNO OMREŽJE***

 ***RADENCI***

Uvodno obrazložitev o predlogu odloka je podal g. Janez IVANUŠA.

G. FRANC ŠKROBAR, predsednik Odbora za gospodarstvo, obrt in podjetništvo je povedal, da je odbor razpravljal o predmetnem sklepu in ugotovil, da s tem sistemom in predlogom zajema celotno občino, kar je zelo pomembno, kajti v prvotnem predlogu se z belimi lisami niso zajemala vsa gospodinjstva. Da bodo vsi občani enako obravnavani, je odbor podprl predlog OU o plačilu oz. prispevku 200,00 €. Tisti, ki so pa v sivih lisah, bodo morali doplačati še prispevek za izgradnjo priključka od glavnega voda do stanovanjske hiše in sicer, če bo zbranih manj kot 200 naročnikov bo prispevek 252,00 €, če jih bo več kot 200,00 pa bi bil prispevek 198,00 €. V primeru, da končni uporabnik opravi izkop do stanovanjske hiše sam, se stranki odračuna 84,00 €.

G. ERIK IVANUŠA je povedal, da je Odbor za varstvo okolja, urejanje prostora in gospodarske javne službe obravnaval predmetni sklep in vsi so bili mnenja, da je prav, da se vsem občanom omogoči enak dostop do internetnega omrežja. Strinjali so se s predlogom, da vsi občani plačajo enak prispevek. Pohvalil je tudi župana in OU, in se jim zahvali, da so pridobili za to investicijo tudi evropski denar.

GA. JASNA DIVJAK je povedala, da se strinja s predlaganim sklepom, pohvalila je OU in izvajalce, ki so dokaj hitri in korektni. Povedala je še, da ne bi bilo v redu, da ne bi omogočili tistim ljudem, ki niso v belih lisah, da ne bi mogli priti oz. si pridobiti internetnega omrežja.

G. FRANC PELCL je povedal, da je potrebno pohvaliti tudi ljudi na terenu, ki prisostvujejo pri izgradnji. Nekateri ljudje pravijo, da je prispevek 200,00 € previsok v primerjavi z drugimi občinami.

G. MARKO VAUPOTIČ je povedal, da so ljudje ene zadeve v Ljubljani pomešali, zato se mu poraja vprašanje, ali je znesek 200,00 € res previsok ali ne. Povedal je še, da se je potrebno zavedati dejstva, če bi gradili internetno omrežje brez prispevka, bi verjetno ljudje, ki niso v belih lisah ostali brez internetnega omrežja.

S 15 glasovi ZA od prisotnih 15 svetnikov je bil sprejet

**S K L E P št. 176/10**

Občinski svet Občine Radenci potrjuje SKLEP o plačilu priključnine za gospodinjstva iz območjih belih in sivih lis za priključevanje na Odprto širokopasovno omrežje elektronskih komunikacij v občini Radenci v znesku 200,00 €/priključek.

Ob 17.35 uri je sejo zaradi bolezni zapustil g. Erik Ivanuša.

***AD 13. PREDLOG ODLOKA O SPREMEMBI ODLOKA O PRORAČUNU OBČINE***

 ***RADENCI- REBALANS***

Uvodno obrazložitev o predlogu odloka je podala ga. Mojca MAROVIČ.

G. FRANC ŠKROBAR je povedal, da je Odbor za gospodarstvo, obrt in podjetništvo zelo podrobno obravnaval rebalans in ugotovil, da OS lahko predloženi predlog odloka sprejme.

G. JOŽEF TOPLAK je povedal, da je Odbora za varstvo okolja, urejanje prostora in gospodarske javne službe prav tako obravnaval predlog rebalansa. Vsi člani so se s predlagano vsebino strinjali, zato predlagajo OS, da predmetni odlok v predloženi vsebini tudi potrdijo.

G. MARKO VAUPOTIČ je vprašal, zakaj je v rebalansu proračunska postavka »avtobus za odvzem krvi«, čeprav so na odboru povedali, da ga ne potrebujejo.

PREDSEDUJOČI je povedal, da sta za predmetni predlog dva odbora glasovala pozitivno, zato so sredstva upoštevana v rebalansu. Predsedujoči je predlagal, da lahko OS glasuje o predlogu g. Vaupotiča, ali se v rebalansu zagotovijo sredstva za avtobus ali ne.

S 14 glasovi ZA od prisotnih 14 svetnikov je bil sprejet predlog predsedujočega, da v spremembi odloka ostane proračunska postavka za »avtobus za odvzem krvi«.

G. ANTON ŠONAJA je vprašal, zakaj je na nekaterih postavkah takšno povišanje glede na sprejeti proračun.

GA. MOJCA MAROVIČ je podrobno obrazložila vse navedbe g. Šonaja in povedala, da so povišanja le zaradi združitve določenih proračunskih postavk.

S 13 glasovi ZA in 1 PROTI od prisotnih 14 svetnikov je bil sprejet predlagani

**S K L E P št. 177/10**

Občinski svet Občine Radenci potrjuje sprejem Odloka o spremembi Odloka o proračunu Občine Radenci.

***AD14. PREDLOG ODLOKA O UREJANJU JAVNIH IN DRUGIH POVRŠIN V***

 ***OBČINI RADENCI – 1. OBRAVNAVA***

Uvodno obrazložitev o predlogu odloka je podal g. Davorin ZAMUDA.

G. JANEZ KONRAD je povedal, da je predmetni odlok obravnavala tudi SPK in ugotovila, da je vsebina odloka primerna, zato se lahko tudi potrdi.

G. JOŽEF TOPLAK je povedal, da je Odbora za varstvo okolja, urejanje prostora in gospodarske javne službe obravnaval predlagani odlok. Na vsebino odloka nima pripomb, zato je predlagal sprejem.

G. FRANC PELC je vprašal, kateri odlok ureja odvoz gnojnice itd… in ali bi bilo to potrebno zajeti v tem odloku.

G. MIROSLAV MADON je povedal, da ga zanima, kako so v tem odloku tretirani zapuščeni objekti, ki so v denacionalizaciji.

G. ZLATKO MIR je povedal, da je stari odlok bolj natančen, kot ta predlagani. Navedel je tudi nekaj pripomb na predmetni odlok in sicer:

* določilo 6. člena bi bilo potrebno tudi upoštevati pri zasebnikih,
* določilo 6. člena /3. točka- to ne bi smeli dovoliti, ker si bodo ljudje začeli urejati zasebna odlagališča.
* Kdo bi moral poskrbeti za objekte, ki so v denacionalizaciji, ki so v parku in izven parka. Potrebno bi bilo vplivati na DSU, da skrbijo za te objekte.
* V 12. členu /1. alineja – nikjer ne piše, da morajo biti psi zaprti za ograjo in ne smejo imeti nekontroliranega izhoda .
* Zelene površine – ali je občina odgovorna za vzdrževanje teh površin?
* V 20. členu /1. odstavek – tu ni opredeljena višina – ne sme pa biti ogrožen promet, in kdo mora za to poskrbeti.

G. ANTON ŠONAJA je povedal, da ga moti določilo 15. člena, kajti pogledati je potrebno park, vilo zraven bazena, AOP…. Vsi objekti so zanemarjeni, zato bi tudi za takšne lastnike morali imeti odlok, kjer bi bilo navedeno, da v primeru, da lastnik ne vzdržuje svojih objektov, na njegov račun to stori neko podjetje, ki mu kasneje izstavi fakturo za opravljena dela.

S 14 glasovi ZA od prisotnih 14 svetnikov je bil sprejet

**S K L E P št. 178/10**

Občinski svet Občine Radenci potrjuje sprejem Odloka o urejanju javnih in drugih površin v Občini Radenci, v 1. obravnavi s podanimi pripombami.

Ob 18.25 uri je sejo zapustil g. Marko VAUPOTIČ.

***AD 15. PREDLOG ODLOKA O JAVNEM REDU V OBČINI RADENCI – 1.***

 ***OBRAVNAVA***

Uvodno obrazložitev o predlogu odloka je podal g. Davorin ZAMUDA.

G. JANEZ KONRAD je povedal, da je predmetni odlok obravnavala tudi SPK in ugotovila, da je vsebina odloka primerna, zato se lahko tudi potrdi.

G. JOŽEF TOPLAK, je povedal, da je Odbora za varstvo okolja, urejanje prostora in gospodarske javne službe obravnaval predlagani odlok in ga tudi v predlagani vsebini potrdil.

G. ZLATKO MIR je vprašal ali so v 9. točki 4. člena izvzeta kmetijska sezonska dela in kdaj je primeren čas za ta opravila.

Povedal je še, da v odloku ni »čiščenja snega«, zato ga zanima kateri odlok ureja te storitve.

Predlagal je, da ko bosta sprejeta oba odloka, se naj le ta natisneta in pošljeta v vsa gospodinjstva, da bodo občani seznanjeni z vsebino teh odlokov.

G. MIROSLAV MADON je vprašal ali določilo 9. odstavka 4. člena velja za celo občino ali samo za strnjena naselja.

G. DAVORIN ZAMUDA je povedal, da določilo 9. odstavka 4. člen velja za celo občino.

Res je, da nikjer v odloku ni navedena vsebina »čiščenje snega«, kajti na podlagi sklepa sodišča je bilo določeno, da ta dikcija ne sme biti navedena v občinskih odlokih, prav tako pa ne smemo nekomu naročiti, kaj in do kdaj mora kaj narediti.

S 13 glasovi ZA od prisotnih 13 svetnikov je bil sprejet

**S K L E P št. 179/10**

Občinski svet Občine Radenci potrjuje sprejem Odloka o javnem redu v Občini Radenci, v 1. obravnavi s podanimi pripombami.

***AD 16. PREDLOG ODLOKA O SPREMEMBAH IN DOPOLNITVAH ODLOKA O LETNEM NAČRTU PRIDOBIVANJA NEPREMIČNEGA PREMOŽENJA OBČINE RADENCI ZA LETO 2012 – SKRAJŠANI POSTOPEK***

Uvodno obrazložitev o predlogu odloka je podala ga. Nataša TOPLAK.

S 13 glasovi ZA od prisotnih 13 svetnikov je bil sprejet

**S K L E P št. 180/10**

Občinski svet Občine Radenci potrjuje sprejem Odloka o spremembah in dopolnitvah Odloka o letnem načrtu pridobivanja nepremičnega premoženja Občine Radenci za leto 2012.

***AD 18. PREDLOG ODLOKA O LETNEM NAČRTU NAJEMA NEPREMIČNEGA***

 ***PREMOŽENJA ZA POTREBE OBČINE RADENCI ZA LETO 2012 IN 2013***

Uvodno obrazložitev o predlogu odloka je podala ga. Nataša TOPLAK.

S 13 glasovi ZA od prisotnih 13 svetnikov je bil sprejet

**S K L E P št. 181/10**

Občinski svet Občine Radenci potrjuje sprejem Odloka o letnem načrtu najema nepremičnega premoženja za potrebe Občine Radenci za leto 2012 in 2013.

***AD 19. PREDLOG ODLOKA O LETNEM NAČRTU PRIDOBIVANJA***

 ***NEPREMIČNEGA PREMOŽENJA OBČINE RADENCI ZA LETO 2013***

Uvodno obrazložitev o predlogu odloka je podala ga. Nataša TOPLAK.

S 13 glasovi ZA od prisotnih 13 svetnikov je bil sprejet

**S K L E P št. 182/10**

Občinski svet Občine Radenci potrjuje sprejem Odloka o letnem načrtu pridobivanja nepremičnega premoženja Občine Radenci za leto 2013.

***AD 18. ODGOVORI NA VPRAŠANJA IN POBUDE SVETNIC IN SVETNIKOV***

PREDSEDUJOČI je povedal, da bodo svetnice in svetniki dobili odgovore na zastavljena vprašanja pisno na naslednji seji.

Seja zaključena ob 19.45 uri.

ZAPISALA:

Zdenka ZADRAVEC Janez RIHTARIČ

 ŽUPAN OBČINE RADENCI

Mojca MAROVIČ

Direktorica OU